題蘇中令家故物薛稷鶴
作者：米芾
朝代：宋

paragraphs: 遼海來稀顧螻蟻，仰霄孤唳留清耳。
從容雅步在庭除，浩蕩閒心存萬里。
乘軒未失入佳談，寫真不妄傳詩史。
好藝心靈自不凡，臭穢功名皆一戲。
武功中令應天人，束髮遼陽侍帝宸。
連城照乘不稱寶，黄圖孔誥悉珍真。
百齡生我欲公起，九原蕭蕭松薿薿。
得公遺物非不多，賞物懷賢心不已。